สมคิดอึ้งทีมศก.ไม่ว้าว เชื่อครึ่งปีหลังได้รัฐบาลใหม่ดีขึ้นแน่
"สมคิด" ยอมรับการเมืองทำเศรษฐกิจครึ่งปีแรกทรุด เดินสายสั่ง ธ.ก.ส. ช่วยเหลือเกษตรกรเต็มสูบ หวั่นได้ผลกระทบปัญหาภัยแล้งรุนแรง
26 มิ.ย. 2562

"สมคิด" ยอมรับการเมืองทำเศรษฐกิจครึ่งปีแรกทรุด เดินสายสั่ง ธ.ก.ส. ช่วยเหลือเกษตรกรเต็มสูบ หวั่นได้ผลกระทบปัญหาภัยแล้งรุนแรง
นายสมคิด จาตุศรีพิทักษ์ รองนายกรัฐมนตรี กล่าวยอมรับว่า เศรษฐกิจไทยในครึ่งปีแรกที่ผ่านมามีการชะลอตัว มาจากสาเหตุการเมืองภายในประเทศที่มีการเลือกตั้งใหม่ ซึ่งไม่สามารถทำอะไรมากได้ อย่างไรก็ตามในช่วงครึ่งปีหลัง เมื่อมีรัฐบาลใหม่ชัดเจน ขับเคลื่อนนโยบายต่างๆ ได้ การลงทุนก็จะเริ่มมีมากขึ้น เศรษฐกิจก็จะเข้าสู่ภาวะปกติ
ทั้งนี้ ประเทศไทยอยู่ในจุดยุทธศาสตร์ทางเศรษฐกิจที่ดีมาก เมื่อเทียบกับประเทศเพื่อนบ้าน แต่มีปัญแค่มีการเลือกตั้งที่ผ่านมาทำให้ไม่มีความชัดเจน ซึ่งตอนนี้มีความชัดเจนแล้ว เพราะ พล.อ.ประยุทธ์ จันทร์โอชา นายกรัฐมนตรีคนใหม่ ระบุว่ากลางเดือนกรกฎาคม จะได้รัฐบาลใหม่ ทุกอย่างก็จะดีขึ้น นักลงทุนและประชาชนจึงไม่ควรกังวล
อย่างไรก็ตาม นายสมคิด ปฏิเสธให้ความเห็นเรื่องที่ภาคเอกชนมองทีมเศรษฐกิจของรัฐบาลไม่ว้าว ทำให้นักลงทุนไม่เชื่อมั่น โดยนายสมคิดได้เดินไปขึ้นประชุมให้นโยบายผู้บริหารธนาคารเพื่อการเกษตรและสหกรณ์การเกษตร (ธ.ก.ส.) ออกมาตรการช่วยเหลือเกษตรกรต่อเนื่อง ในทันที
นายสมคิด กล่าวว่า วันนี้ (26 มิถุนายน 2562) ได้มาตรวจเยี่ยมติดตามการทำงานของ ธ.ก.ส. เพราะช่วงนี้เป็นรอยต่อรัฐบาลเก่ากับใหม่ จึงอยากให้มั่นใจว่า ธ.ก.ส. ดำเนินมาตรการช่วยเหลือเกษตรกรได้ดีไม่เกิดการสะดุด ซึ่ง ธ.ก.ส. ต้องเตรียมพร้อมช่วยเหลือเกษตรกรปีนี้ที่เกิดปัญหาแห้งแล้งมาก ชาวนาและชาวไร่จะได้รับความเดือดร้อน ต้องยกระดับเกษตรกรให้เป็นเกษตรอุตสาหกรรมอุตสาหกรรม เป็นทางเดียวที่จะช่วยเหลือเกษตรกรได้ ไม่ใช่ให้ขายแต่ผลผลิตราคาต่ำ
ทั้งนี้ ได้สั่งให้กรมส่งเสริมอุตสาหกรรม และกรมส่งเสริมสหกรณ์ เข้ามาช่วย ธกส. เพื่อทำงานประกบให้ความช่วยเหลือลูกค้าเกษตรกรของ ธ.ก.ส. ให้ยกระดับการผลิตเพิ่มมูลค่าให้ได้ ให้ ธ.ก.ส. ทำตามลำพังแห่งเดียวการดำเนินการจะไม่มีพลังพอในการช่วยเหลือเกษตรกร